Albie, Martiné steeds in hospitaal  Martiné Degenaar. (Foto: Verskaf) Albie Coetzer (19) en Martiné Degenaar (19) word steeds in die Lenmed-hospitaal in Kimberley behandel nadat hulle ŉ gru-ongeluk naby Jan Kempdorp in die Noord-Kaap oorleef het. Twee sussies, hul vriendin en nog drie mense is in dié ongeluk op die N18 tussen Jan Kempdorp en Hartswater dood. Na verneem word is Coetzer se toestand nog steeds kritiek, terwyl dit beter gaan met Degenaar. Degenaar, ŉ eerstejaarstudent in onderwys aan die Noordwes-Universiteit op Potchefstroom en inwoner van die Wanda-dameskoshuis, is Sondag uit die intensiewesorgeenheid na ŉ algemene saal oorgeplaas. “Onder omstandighede gaan dit baie goed met haar. Die dokters sê dat sy goed herstel. Martiné het nog nie oor die ongeluk gepraat nie en ons gee haar tyd om ten volle te herstel. Sy is deur baie trauma, maar glimlag steeds deur die pyn en bring lig in ons almal se lewens,” het haar suster, Anjolene (24), Maandag aan Maroela Media gesê. Albie Coetzer (19). (Foto: Verskaf) “Ons is ongelooflik dankbaar dat die Here haar vir ons gespaar het. Sy is werklik ’n wonderwerk en ons weet haar getuienis gaan nog baie lewens verander. Ons dank almal vir hul gebede en ondersteuning in hierdie traumatiese tyd.” Coetzer, ŉ neef van die susters Lize en Janke Coetzer wat in die ongeluk dood is, se toestand was teen Sondag nog sorgwekkend. Sy oom, Andries Maritz, sê die dokters is bekommerd oor Coetzer. “Dit het gister [Sondag] nie te goed met Albie gegaan nie. Hy het vog op sy brein,” het Maritz gesê. Odine Swanepoel (links) en Lize en Janke Coetzer (regs). Al drie meisies is in die ongeluk buite Jan Kempdorp oorlede. (Foto’s: Facebook) Die familie behoort deur die loop van die dag meer inligting oor sy toestand te hê. Maritz sê die familie bid dat Coetzer volkome sal herstel. Maroela Media het vroeër berig dat die Coetzer-susters en hul vriendin Odine Swanepoel (19) dood is toe hul Volkswagen Polo reg van voor met ŉ Hyundai Tucson gebots het. Coetzer en Degenaar was passasiers in die Polo en is ernstig beseer. Al drie insittendes van die Hyundai is op die toneel dood, maar nog nie deur die polisie geïdentifiseer nie.